R. Kaliňák, podpredseda vlády a minister obrany SR: (2007-05-09):
Predkladaný návrh zákona predstavuje významnú právnu normu dotýkajúcu sa širokého spektra podnikateľských subjektov, a preto je aj predmetom záujmu a posudzovania odbornej a laickej verejnosti. Z týchto dôvodov sa príprave návrhu zákona venovala mimoriadna pozornosť. Popri novej úprave uznávania odbornej spôsobilosti a nadobudnutej praxe, ktorá vyplynula z Európskej smernice o uznávaní kvalifikácií, rieši návrh zákon problematiku zriadenia a pôsobnosti siete jednotných kontaktných miest, ako to vyplýva z princípov zakotvených v smernici o službách na vnútornom trhu. Práve úprava pôsobnosti siete jednotných kontaktných miest v štruktúrach živnostenských úradov prinesie pre podnikateľskú verejnosť výrazné obmedzenie doterajších časovo náročných administratívnych postupov, ktoré na seba prevezmú príslušné orgány. Návrh zákona zohľadňuje tiež námety a pripomienky dotknutých orgánov štátnej správy získané pri aplikácii zákona v praxi a v neposlednom rade i podnety a požiadavky reprezentatívnych zástupcov podnikateľskej sféry. Základný nosným prvkom návrhu zákona je úprava vzťahov medzi orgánmi štátnej správy na úseku živnostenského podnikania na strane jednej, daňovými orgánmi, zdravotnými poisťovňami a registrom trestov Generálnej prokuratúry na strane druhej. Navrhuje sa, aby úkony spočívajúce vo vybavovaní výpisu registra trestov, obligatórnom podávaní prihlášky na registráciu daňovníka a podávaní prihlášky na zdravotné poistenie vykonávali namiesto podnikateľov živnostenské úrady, a to v priamej elektronickej komunikácii s orgánmi, ktoré sú k tomu vecne príslušné. Významným liberalizačným prvkom, ktorý zásadným spôsobom zjednoduší postup získavania živnostenského oprávnenia pre absolventov odborných škôl príslušných študijných a učebných odborov je návrh, ktorým sa znižujú požiadavky na preukazovanie nadobudnutej praxe pre všetky remeselné živnosti. Zrušenie povinnosti vedenia autorizovaných inšpekčných kníh v prevádzkarňach, ktoré sa v praxi neosvedčili, predstavujú pre podnikateľov taktiež značné zníženie administratívnej i finančnej náročnosti. V súvislosti s čoraz frekventovanejším používaním dokladov o živnostenskom oprávnení pri poskytovaní služieb v zahraničí a s potrebou zosúladenia postupu ich vydávania s postupmi okolitých štátov sa naďalej navrhuje zmena náležitosti živnostenských listov a koncesných listín, ktorým sa súčasne dosiahne ich výrazné sprehľadnenie subjektov používajúcich svoje oprávnenie na skutočné podnikanie. Zmena spočívajúca v obmedzení počtu predmetov podnikania je sprevádzaná návrhom na 50- až 90-percentné zníženie správnych poplatkov, a preto nebude mať žiadny negatívny vplyv na finančné zaťaženie podnikateľov. Ako som už uviedol, predkladaný návrh zohľadňuje požiadavky širokého spektra subjektov štátnej a neštátnej povahy. Všetky pripomienky, ktoré mali vecný alebo legislatívnotechnický charakter a neodporovali účelu zákona, boli do návrhu zapracované. Záverom by som ešte chcel povedať, lebo je asi jediná vec, ktorá často dostáva rôzny výklad či v médiách, alebo v odbornej verejnosti. Cesta obmedzenia počtu živností na jednom živnostenskom liste je opatrenie v prospech podnikateľov predovšetkým preto, že v západnej Európe nepoznajú živnostenský list s 220 rôznymi činnosťami, ktoré na našom území nie je ničím neobvyklým. Remeselník, ktorý príde so živnostenským listom na 5 strán a takýmto počtom živností pôsobí nedôveryhodne. Preto sme sa rozhodli, že treba účinnejšie využívať predovšetkým ustanovenia súčasného živnostenského zákona, kde popri napríklad výrobnej činnosti mám, samozrejme, k dispozícii automaticky zo zákona bez toho, aby tam museli byť uvedené všetky ďalšie servisné činnosti, ktoré súvisia napríklad s predajom tohto materiálu alebo s nákupom vecí, ktoré súvisia s veľkoobchodným nakupovaním mojich základných prostriedkov. Preto si myslím, že práve toto je cesta, aby sme využívali už ustanovenie zákona, kde môžem vykonávať činnosti aj obchodného charakteru, aj za účelom dosiahnutia zisku automaticky popri svojej výrobe, pretože ak vyrobím tehlu, je pochopiteľné, že ju mám záujem aj predať a že ku nej potrebujem vykonať aj určité konzultačné činnosti a že ku nej budem potrebovať vykonať aj určité činnosti súvisiace s odbornou garanciou. Ďakujem pekne a ďakujem aj za podporu tohto návrhu.